RESOLUCIÓN do 5 de outubro de 2001 pola que se convocan unhas xornadas sobre dereito cooperativo: presente e futuro.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 11/10/2001

Dentro do plan de actividades da Escola Galega de Administración Pública para o 2001 e de acordo
coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa Universidade de de Santiago de Compostela e coa Consellería de Xustiza Interior e Relacións Laborais, unhas xornadas sobre dereito cooperativo: presente e futuro; convocatoria que se desenvolverá conforme as seguintes bases:
1. Obxectivos.
Preténdese ofrecer unha visión global do dereito cooperativo en vigor na nosa Comunidade Autónoma. A Lei de cooperativas de Galicia, o Decreto de regulación do Consello Galego de Cooperativas e, próximamente, o Regulamento do rexistro de cooperativas fan que este sector da actividade vaia tendo unha substantividade propia que require unha análise do seu estado actual e futuro.
2. Contido.
Trataranse estes temas:
-O futuro do dereito de cooperativas.
-O fenómeno cooperativo e a súa regulación.
-Concepto e características da sociedade cooperativa galega.
-Rexistro Mercantil e rexistro de cooperativas.
-O Regulamento do rexistro de cooperativas de Galicia, organización e funcionamento.
-O sector cooperativo en Galicia, estado actual e perspectivas de futuro.
-A posición xurídica do socio nas sociedades cooperativas.
-A consideración da sociedade cooperativa como entidade mercantil.
3. Destinatarios.
Persoal ó servicio da Xunta de Galicia e da Administración local galega, socios e directivos de cooperativas e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas desenvolveranse no salón de actos da Escola Galega de Administración Pública (rúa de Madrid, 2-4, polígono das Fontiñas en Santiago de Compostela), os días 15 e 16 de novembro de 2001.
5. Inscrición.
-Prazo: remata o martes, día 13 de novembro de 2001.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión chamando por teléfono, o día 14 de novembro, de 8.30 a 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
8. Retransmisión por Internet.
As persoas interesadas en segui-lo desenvolvemento destas xornadas por Internet poden facelo a través do seguinte enderezo: www.egap.xunta.es.
Santiago de Compostela, 5 de outubro de 2001.
Domingo Bello Janeiro
Director da Escola Galega de Administración Pública